ক্রিশ্চিয়ানো রোনাল্ডোদের ম্যানেজার হিসাবে দায়িত্ব নেওয়ার মাত্র সাত মাসের মাথায় সরতে হল বেনিতেজকে। স্প্যানিশ সংবাদমাধ্যম জানিয়েছে, বেনিতেজকে সরিয়ে দেওয়ার প্রধান কারণ লা লিগায় দলের ব্যর্থতা। যার শেষ প্রতিফলন ছিল রবিবার ভ্যালেন্সিয়ার বিরুদ্ধেও ২-২ গোলে ড্র করা। স্প্যানিশ সংবাদমাধ্যমের মতে ম্যানেজারকে বরখাস্ত করার দ্বিতীয় প্রধান কারণ, রোনাল্ডো, র‌্যামোসের মতো তারকা ফুটবলারদের সঙ্গে ক্রমশ সম্পর্কের অবনতি হওয়া। লা লিগার টেবিলে রিয়াল এখন বার্সেলোনা আর আতলেতিকো দে মাদ্রিদেরও পিছনে। ১৮ ম্যাচে ৩৭ পয়েন্ট নিয়ে তারা লিগ টেবিলের তিন নম্বরে। 
সোমবারই বোর্ডের সদস্যদের মিটিংয়ে ডাকেন ক্লাব প্রেসিডেন্ট ফ্লোরেন্তিনো পেরেজ। সভায় দলের ব্যর্থতা নিয়ে আলোচনা হওয়ার পরই পেরেজ জানিয়ে দেন, রোনাল্ডোদের দায়িত্বে আসা নতুন ম্যানেজারের নাম। তিনি কিংবদন্তি ফরাসি মিডফিল্ডার জিনেজিন জিদান। যিনি এখন রিয়াল মাদ্রিদের বি-দলের ম্যানেজার।